આપણે સૌ જાણીએ છીએ કે આ બધી વાણી ગાંડાતૂર બેકાબૂ ક્રોધની ભાષા છે. મન શાંત પડે ત્યારે સમજાય છે કે આપણે આવું જે કાંઇ બોલ્યા તે એક ગાંડાતૂર ઝનૂનનું પરિણામ હતું. આવું કશું જ આપણે માનતા નહોતા અને આવું કશું બોલવાનું કોઇ વજૂદવાળું કારણ પણ નહોતું, એટલા માટે તો જિંદગીના અનેક ઉતાર-ચઢાવ જોઇ ચૂકેલા શાણા માણસો એક શિખામણરૂપે કહે છે કે જેટલું હોઠ બહાર એટલું કોટ બહાર. હોઠની બહાર એક વેણ જાય છે અને તેનાથી અનર્થ સર્જાઇ શકે છે. કોટ-કિલ્લો રક્ષણનું પ્રતીક છે. રક્ષણના એ કિલ્લાની બહાર જે વાક્‌બાણ ગયું તે આપણી સુરક્ષાની લાગણીમાં જ મોટું ગાબડું પાડે છે.